《珊瑚杖歌为林沂泽作》
清代·成鹫

沂泽老人如婴儿，自誇两脚能奔驰。纵横八极兴不浅，恃有手上珊瑚枝。

珊瑚海底高八尺，玉润珠圆自雕饰。赤蛇飞出水晶宫，化作文虬生两翼。

感激良工用意深，许身窃比双南金。一朝神物归掌握，撑天拄地横古今。

拄杖子，拄杖子，一屈一伸皆至理。直时如矢曲如弓，刚可断金柔绕指。

翁乎翁乎胡不然，顺行逆行胥任天。珊瑚枝枝撑著月，笑杀山中枯木禅。

作者简介：成鹫（1637－1722），清朝初年广东肇庆鼎湖山庆云寺僧。又名光鹫，字迹删，号东樵山人。俗姓方，名觊恺，字麟趾，番禺（今属广东省）人。出身书香仕宦世家。其为人豪放倜傥，诗文亦卓厉痛快，尽去雕饰，颇有似庄子处。沈德潜誉为诗僧第一。作品有《楞严直说》十卷、《鼎湖山志》八卷、《咸陟堂集》四十三卷、《金刚直说》一卷、《老子直说》二卷、《庄子内篇注》一卷等。